Az X-faktornál több van benne - BMW 740d xDrive-teszt
Napról napra felfedezhetõ benne egy újabb apróság, emiatt már rajongani lehet a BMW 740d-ért. Bizonyos értelemben zseniális, de ez meg is látszik az árán. Másrészrõl értelmetlen, de mégis kéne.
A jelenlegi legerõsebb dízel 7-es BMW összkerékhajtással és M csomaggal járt nálunk
(Még több fotó a galériában. Kattintson a képre!)

Még az elején érdemes leszögezni: a túlméretes luxuslimuzinok és a hatalmas szabadidõ-autók erõsen túl vannak értékelve, de úgy is mondhatnánk, hogy ennek a két kategóriának az égvilágon semmi értelme. Általában csak a vagyoni helyzetünk kimutatására vagy éppen megalomániánk kifejezésére valók, valós gyakorlati hasznuk jóval csekélyebb. Kevés olyan példát lehet mondani, amikor egy több mint ötméteres limuzin jelenthet egyedüli megoldást a helyváltoztatásra, de arra is kevés az esély, hogy egy kéttonnás szabadidõ-autót valóban használ valaki terepen. Akkor meg minek?

Eleganciája vonzotta az elismerõ tekinteteket

A képlet egyszerû: mert szükség van rájuk, a piac igényli. Ezeket pedig viszik, mint a cukrot. A luxuslimuzinok védelmében még annyit el lehet mondani, hogy az autógyárak elõször ezekbe fejleszti ki a különbözõ hasznos technikai megoldásaikat, amelyek utána néhány év alatt eljutnak a kisebb kategóriákba is. Elég csak a blokkolásgátlóra, a menetstabilizálóra vagy éppen a légzsákra gondolni. A nagy limuzinoknak tehát mégis van gyakorlati haszna, magasztosabb célokat is szolgálnak, mint a csillogás.

A hosszú orr miatt ajánlatos bele kérni az orrkamerát

Mi ez, és mi benne az újdonság?

A 7-es BMW a bajorok csúcslimuzinja, ennek megfelelõen minden benne van, vagy rendelhetõ, amit most a BMW tud. A Mercedes-Benz S osztály, az Audi A8 és a Lexus LS széria nagy konkurense, ennek megfelelõ minõséggel. A 7-es igazából már évekkel ezelõtt bemutatkozott, de viszonylag sokáig kellett várni az összkerékhajtásra és az alap 730d-nál erõsebb dízelmotorra. Most mindkettõ egyszerre mutatkozik be a tesztautóban, megtudhattuk, milyen a legnagyobb dízel BMW.

Nem feltétlenül szükségesek az M csomag krómbetétjei a kipufogó felett

Hogyan néz ki?

Ahhoz képest, hogy egy több mint ötméteres limuzinról beszélünk, nem annyira riasztóak a méretei. A tervezõk jól egyensúlyoztak a sportosság és az elegancia között, bár ebben a kategóriában inkább utóbbi a fontos. Az Adrian van Hooydonk által vezetett formatervezõ csapat kidobta a Chris Bangle-féle rinocéroszformát, visszahozták inkább a két generációval ezelõtti 7-es, az E38 formavilágát. Lapos és hosszú orr, tepsikasztni, elegáns, de mégis sportos formák.

A komfortülések csak masszírozni nem tudnak, annyi mindent lehet állítani, hogy nincs olyan, akinek ne lenne kényelmes

Szembõl az orra elég nyomasztóra sikerült, az autópályán akkor is lehúzódnak elõle, ha nem is akarunk elõzni. Meglepõ módon az eleganciája szimpátiát vált ki, egy forgalmas útra való kikanyarodáskor feltûnõen elõzékenyek voltak a 7-essel az emberek. Pedig ez a méretosztály általában inkább ellenszenvet okoz, de a 7-es valahogyan megnyerte az embereket.

A 740d alapára 25 millió forint, az xDrive még egymillió

Mûszaki tartalom

Egy ilyen kategóriájú luxuslimuzinnál csak a mûszak fejlesztésekrõl külön cikket lehetne írni, a gyártók minden fejlesztésüket elõször ezekbe a csúcsmodellekbe rakják bele. Ehhez képest a tesztautó nem sok különlegességet vonultatott fel, hiszen a háromliteres, ikerturbós motor már régi ismerõs, ebben az autóban 306 lóerõt tud, de van már 313 lóerõs verziója is. Az összkerékhajtás a BMW-tõl már ismert xDrive rendszerû, amely alapban kicsit több nyomatékot ad hátra, egészen pontosan 60 százalékot. Ennek köszönhetõen megmarad a hátsókerekes viselkedés, de megcsúszás esetén az elektronikus lamellás differenciál gyakorlatilag folyamatosan tudja variálni, hogy melyik tengely kapjon több nyomatékot, akár 100 százalékot is.

A nevével ellentétben a 740d háromliteres, de a képességei alapján nagyobb is lehetne

A ZF-tõl származó nyolcfokozatú automata talán jelenleg a világ legjobb automata váltója, olyan gyorsan és selymesen képes mûködni. Van manuális módja is, de semmi értelme beleszólni az irányításába, önállóan is képes megfelelõen reagálni. Emellett még a Dynamic Drive névre hallgató (feláras) állítható keménységû futómûvet érdemes még megemlíteni, amelynek segítségével nemcsak a rugózás keménységét lehet szabályozni, hanem a kormányzás rásegítését, a gézpedál érzékenységét, valamint a váltó programozását is.

Kiváló minõség és rengeteg kényelmi extra

Természetesen a különbözõ feláras extrák sora is végtelenül hosszú, a négyzónás klímán át, a 7 colos kijelzõvel szerelt profi navigáción keresztül a háttértárolós hifiig van itt minden, még internet is. A csomagtérajtó elektromosan csukható, de még az oldalajtók zárásában is automatika segít. Hátsó szélvédõn és az ajtókon is elektromos roló van, amely természetesen elektromosan mozgatható. Az elsõ lámpák kanyarkövetõek is, és ki vannak egészítve távolsági fényszóró asszisztenssel is, ami észreveszi a szembejövõt, és annak megfelelõen kapcsolgatja a fényszórót. Külön érdekesség, hogy a 7-es sorozat több fontos és hasznos extrája (négykerékkormányzás, körbe kamerás parkolósegéd és orrba elhelyezett oldalkamera) közül egyik sem került bele a tesztautóba.

Sport állásban alig dõl a karosszéria, de a nagy tömeg azért érzõdik rajta

Milyen vezetni?

M csomag ide, M csomag oda, túl sok vezetési élményrõl nem beszélhetünk. Pedig a motor egy mûalkotás. Gyakorlatilag mindegy, hogy éppen milyen fordulatszámon jár, gázadásra azonnal elemi erõvel reagál. Emellett a fogyasztása elképesztõ, normál külvárosi forgalomban beérte 7,4 liter/100 km-rel, belvárosban dugóban sem tudtuk 9,4 liter fölé vinni az étvágyát. Ez egészen elképesztõ adat, hiszen az utána következõ 1,4-es Aveo is ennyit fogyasztott. Pedig a BMW-ben nagy motor van, üresen is két tonna, automata váltós és összekerékhajtású. Magyarul minden a magas fogyasztást indokolná, de mégsem eszik. Még autópályán lendületesen közlekedve is beéri körülbelül 8 literrel.

A nyolcfokozatú automatára sem lehet rosszat mondani, már többször leírtuk, és továbbra is vállalható, hogy a jelenleg kapható automaták közül talán a legjobb. A hajtás pedig úgy van beállítva, hogy alaphelyzetben hátra többet ad (60%), így megmaradt a BMW hátsókerekes viselkedése. Az egész autó felépítése olyan, hogy a kényelmet szolgálja, ezért túlzott vezetési élményt kár lenne benne keresni. Ha a konkurensekhez hasonlítjuk, akkor mégis az egyik legélvezetesebb darab, amit a zseniális motorja és váltója tovább fokoz. A kormányzás alapállásban kicsit lágy, bár az állítható futómûvel együtt ezt is lehet keményíteni. A végeredmény azonban sosem lesz sportautós, de nagyon jó, hogy egy kicsit lehet vándorolni a hajós rugózás és a feszes között. Az külön pozitívum, hogy a hajtást külön lehet választani, tehát lehetséges olyan, hogy a motor és a váltó a takarékos vezetést preferálja, de a futómû és a kormányzás sportos. Ebben az állásban a legjobb a 7-es, mert szükség esetén ilyenkor is nagyon megindul, de fölöslegesen nem túráztatjuk a motort.

A vezetõülésben ücsörögve azért nem az adrenalin-túladagolás lesz a fõ élményünk, de az autó fejedelmi siklásától is feltöltõdhetünk. Emellett az elsõ fotelok nagyon kényelmesek, a zajszigetelés tökéletes, így az autó hosszú távon is pihentetõ.

Hátul hatalmas a lábtér, az ülések nagyon kényelmesek

Milyen benne utazni?

Ennek megfelelõen az utazási komfortra kár lenne egyetlen negatív jelzõt elsütni, hosszú távok legyûrésére ez az autó tökéletes. Csendes, kényelmes, a négyzónás klíma megfelelõ levegõminõséget garantál, miközben a rugózásba sem lehet belekötni. A hifi is nagyon jól szól, hátul akár a rolókkal be is lehet sötétíteni, egyszerûen már csak a fejtámlákba rejtett tévék, dvd-lejátszók, iPadek hiányoznak.
A kereken 500 literes csomagtartó is hatalmas, a kis fogyasztás miatt a hatótáv is óriási (kb. 1000 km), tehát kevés ok van, amiért nem egy ilyennel indulnék el a Frankfurti Autószalonra.

A kis d betûn kívül semmi sem utal arra, hogy ez dízel modell

Megéri az árát?

A 740d az egyetlen, amelyet a hosszított karosszériaváltozattal nem lehet megvenni, de összkerékhajtással igen. Az alap, hátsókerék-hajtású 740d 25, míg az xDrive-változat 26 millió forintba kerül, de ezen felül jönnek még a feláras extrák. Ennek megfelelõen senki se lepõdjön meg, ha egy ilyen BMW ára 30 millió fölé kerül. A tesztautóban a legdurvább tétel az M csomag (1,9 millió Ft), ráadásul erre egy ilyen autóban vajmi kevés szükség van. Továbbra is bosszantó a 87 ezer forintos USB-csatlakozó, de nagyon jó szolgálatot tesz a majdnem 800 ezres Dynamic Drive futómû. Hasznos még az új automata fényszóró (44 ezer Ft), de kicsit drágának tûnik a 435 ezer forintos napfénytetõ. A tesztautó vételára ennek megfelelõen 33,8 millió forint, ami azért már egy jobb lakás értéke.

A BMW nem hagy sok választást, az xDrive hajtás más dízelhez nem elérhetõ, így ha kisebb dízellel is beérjük, akkor a 4x4-rõl is le kell mondani. Igaz, így a 7-es 3,5 millió forinttal olcsóbb. A konkurensek közül az új Audi A8-ban csak 250 vagy 350 lóerõs turbódízel motor van, utóbbi lehet konkurens, de 28,7 millió forintról indul az ára. A Mercedes-Benz S350 CDI 4Matic szintén 306 lóerõs, és 26,8 millió az alapára, tehát nagyon közel áll a BMW-hez, míg a Lexusból nincs dízel, de egy állandó összkerékhajtású LS600h indulóára is 28,7 millió forint. Tehát igazából csak a Mercedesszel lehet reálisan összemérni, ott pedig az ízlés dönthet.

Zseniális választás, még dízelelleneseknek is

Összegzés

A valaha gyártott egyik legjobb BMW, ebben biztosak lehetünk. Nem azért, mert ez a legnagyobb, vagy ebben van a legtöbb különleges extra, még csak nem is a legerõsebb. Egyszerûen ez a kombináció nagyon jó összhangban dolgozik. Télen-nyáron tökéletes társ, még a fogyasztása is nagyon visszafogott, miközben hallatlanul kényelmes vagy nagyon lendületes is tud lenni. Az állítható viselkedése ellenére sosem lesz sportautó, még M csomaggal sem. Ez utóbbi egyébként teljesen felesleges, az elhagyásával majdnem kétmilliót spórolhatunk. A 740d nagyon jó autó, ennek megfelelõ áron, de én egy kisebbel is beérném. Számomra az 535d xDrive vonzóbb lehetõség, már csak azért is, mert az alapárak között is 8,5 millió forint különbség van.
autóteszt BMW prémiumautó luxusautó BMW 7-es sorozat német autó újautó-teszt